b'\n_START_ARTICLE_\nBre\xc5\xbeice\n_START_SECTION_\nLega in opis\n_START_PARAGRAPH_\nMesto le\xc5\xbei na Kr\xc5\xa1ko-bre\xc5\xbei\xc5\xa1kem polju, tako da ga na jugu omejuje reka Sava. Zaradi tega spada pod \xc5\xa0tajersko tradicionalno pokrajino, saj prav reka Sava lo\xc4\x8duje \xc5\xa0tajersko pokrajino od Dolenjske. Staro mestno jedro stoji na aluvijalni terasi ob nekdanjem okljuku Save v neposredni bli\xc5\xbeini soto\xc4\x8dja s Krko ob bre\xc5\xbei\xc5\xa1ki vratih, kjer se je pobo\xc4\x8dje Gorjancev pribli\xc5\xbealo reki in tvorilo naravno zaporo starodavni cestni povezavi panonskega in predalpskega sveta. Mestno jedro je strnjeno pozidano ob \xc5\xa1iroki glavni cesti na levem bregu nekdanje struge od Bre\xc5\xbei\xc5\xa1kega gradu proti centru mesta, novi del pa se razvija proti vzhodu na grajski pristavi Hrastinci, proti zahodu pa k sedanji strugi Save v Vrbini._NEWLINE_Najbli\xc5\xbeja sosednja mesta so Kr\xc5\xa1ko, Kostanjevica na Krki, ter Samobor in Zapre\xc5\xa1i\xc4\x87 na Hrva\xc5\xa1kem.\n_START_SECTION_\nZgodovina\n_START_PARAGRAPH_\nUgodna lega je vplivala na poselitev od pradavnine naprej (najdbe v bli\xc5\xbenji okolici), na sejmi\xc5\xa1\xc4\x8du so odkrili keltske grobove iz 2. stoletja pr. n. \xc5\xa1t., po prihodu Slovanov na to ozemlje pa so ustanovili na levem bregu Save naselbino z imenom Gradi\xc5\xa1\xc4\x8de, v 16. stoletju se je zdru\xc5\xbeila z mestno naselbino Civitas Rann, ki je nastala v sose\xc5\xa1\xc4\x8dini. V letu 2007 so ob obnavljanju glavne ulice odkrili arheolo\xc5\xa1ke ostanke, ki nam bodo \xc5\xa1e ve\xc4\x8d povedali o preteklosti._NEWLINE_V 11. stoletju je bila pokrajina med Sotlo in Savo v lasti mejnega grofa Savinjske krajine Viljema. Po njegovi smrti jo je vdova Ema Kr\xc5\xa1ka podarila Salzbur\xc5\xa1ki nad\xc5\xa1kofiji, ki jo je obdr\xc5\xbeala v svoji lasti do konca srednjega veka. Sredi 13. stoletja je upravno sredi\xc5\xa1\xc4\x8de obmo\xc4\x8dja postal bre\xc5\xbei\xc5\xa1ki grad, ki so ga zaradi obrambe bli\xc5\xbenje meje med nem\xc5\xa1ko in ogrsko dr\xc5\xbeavo postavili na levem bregu Save. V listinah je prvi\xc4\x8d omenjen leta 1249. V spo\xc4\x8detka  deloma lesenem gradu je bila oboro\xc5\xbeena posadka._NEWLINE_Okoli gradu, nem\xc5\xa1ko imenovanem Rann (re\xc4\x8dni breg) se je razvila mestna naselbina obrtnikov in trgovcev Civitas Rann. Skozenj je dr\xc5\xbeala trgovska pot iz Dolenjskega na \xc5\xa0tajersko, Hrva\xc5\xa1ko in na Ogrsko. V 13. stoletju je Salzbur\xc5\xa1ka nad\xc5\xa1kofija imela tu kovnico denarja, z njihovimi novci so trgovali tudi na Ogrskem. Mestne pravice je mesto dobilo leta 1353, na \xc4\x8delu mestne uprave je bil mestni sodnik, ki ga je imenoval salzbur\xc5\xa1ki nad\xc5\xa1kof. Opravljal je tudi civilno ter ni\xc5\xbeje kazensko in krvno sodstvo. Imeli so dva sejma (na binko\xc5\xa1ti in na lovrencovo), osem dni pred vsakim sejmom je veljal tr\xc5\xbeni mir. Me\xc5\xa1\xc4\x8dani so imeli pravico ribolova, zato pa so morali z njimi postre\xc4\x8di nad\xc5\xa1kofu in njegovemu spremstvu, kadar je pri\xc5\xa1el v mesto. Za nakup in celo za uveljavitev dedovanja posesti je moral neme\xc5\xa1\xc4\x8dan pridobiti soglasje nad\xc5\xa1kofa._NEWLINE_V vojni med nem\xc5\xa1kim cesarjem Friderikom III. in Matijo Korvinom, ogrskim kraljem (1479 - 1489) so Ogri zasedli mesto in grad. Po sklenjenem miru je Friderik Bre\xc5\xbeice obdr\xc5\xbeal in postale so de\xc5\xbeelnoknje\xc5\xbeje mesto. Prej\xc5\xa1nje pravice so obdr\xc5\xbeali, dobili pa so \xc5\xa1e dva sejma, cesar Ferdinand jim je dovolil lasten brod na Savi. Ob koncu 19. stoletja so imeli v Bre\xc5\xbeicah 9 letnih sejmov._NEWLINE_Velike te\xc5\xbeave so imeli Bre\xc5\xbei\xc4\x8dani zaradi tur\xc5\xa1kih vpadov, \xc4\x8deprav je bilo mesto obzidano in obzidje ve\xc4\x8dkrat popravljano. Leta 1459 so ga Turki na poti iz Bosne, ki je bila takrat v sestavu tur\xc5\xa1kega cesarstva, na Kranjsko izropali in po\xc5\xbegali. Ponovno so se pred mestom pojavili 1473, 1475, 1478. Leta 1480 jih je pri Bre\xc5\xbeicah premagala plemi\xc5\xa1ka vojska pod vodstvom Jurija Schaumburga, a so se leta 1493 vrnili. Zadnji\xc4\x8d so ropali okoli Bre\xc5\xbeic leta 1529, ko so se vra\xc4\x8dali iz neuspelega obleganja cesarske prestolnice Dunaja._NEWLINE_Tudi uporni kmetje Bre\xc5\xbeicam niso bili naklonjeni. Leta 1515 je 9000 kmetov napadlo in za\xc5\xbegalo grad, v njem so pobili vse plemi\xc4\x8de, ki se je tja zatekli, tudi vrsto hrva\xc5\xa1kih. Leta 1573 je obnovljeni grad kljuboval kmetom pod vodstvom Ilije Gregori\xc4\x8da._NEWLINE_Kuga je morila v Bre\xc5\xbeicah petkrat (1358, 1529, 1625, 1646, 1652), najhuje je bilo v 17. stoletju. Leta 1781 je v hudih poplavah Sava menjala tok in odnesla vas Zasavje, ki se je nahajala na re\xc4\x8dnem otoku zahodno od mesta._NEWLINE_Leta 1660 so zgradili fran\xc4\x8di\xc5\xa1kanski samostan. V njem so imeli \xc5\xa1olo od leta 1668 do leta 1774, do 1780 je bil pouk v hi\xc5\xa1i barona Moscona, od takrat naprej pa v \xc5\xbeupni\xc5\xa1\xc4\x8du do 1820. \xc5\xa0olsko poslopje so zgradili 1825. Samostan je bil v hudem potresu, ki je 29. januarja 1917 mo\xc4\x8dno po\xc5\xa1kodoval mesto, delno poru\xc5\xa1en, samostansko cerkev svetega Antona Padovanskega so med drugo svetovno vojno poru\xc5\xa1ili Nemci. V sedanji po vojni zgrajeni stavbi domuje od leta 1945 gimnazija._NEWLINE_Nem\xc5\xa1ki del prebivalcev Bre\xc5\xbeic si je v drugi polovici 19. stol. prizadeval za na\xc4\x8drtno germanizacijo. Ustanovili so svojo mestno hranilnico. Pouk v \xc5\xa1oli je bil v nem\xc5\xa1\xc4\x8dini in sloven\xc5\xa1\xc4\x8dini do 1896, ko so Nemci dosegli ustanovitev nem\xc5\xa1ke in dvojezi\xc4\x8dne \xc5\xa1ole. Leta 1912 je Schulverein zgradil nem\xc5\xa1ko \xc5\xa1olo, v stavbi je bila od 1921 do za\xc4\x8detka druge svetovne vojne me\xc5\xa1\xc4\x8danska \xc5\xa1ola. Slovenci so 1890 ustanovili \xc4\x8citalnico, ustanovili so posojilnico in leta 1904 odprli Narodni dom, kjer so imeli svoje prostore \xc4\x8citalnica, knji\xc5\xbenica, politi\xc4\x8dno dru\xc5\xa1tvo Sava in bre\xc5\xbei\xc5\xa1ki Sokol. Za \xc5\xa1irjenje narodne zavesti so si prizadevali mnogi me\xc5\xa1\xc4\x8dani, a so Bre\xc5\xbeice do konca prve svetovne vojne ohranile prete\xc5\xbeno nem\xc5\xa1ko podobo. Nemci so leta 1909 nasproti Narodnemu domu odprli Nem\xc5\xa1ki dom (\xc2\xbbDeutsches Haus\xc2\xab). Po napadu na zborovalce Cirilmetodove dru\xc5\xbebe v Ptuju 1908 so se razmere zaostrile tudi v Bre\xc5\xbeicah, me\xc5\xa1\xc4\x8dani slovenskega in nem\xc5\xa1kega porekla so prenehali ob\xc4\x8devati med seboj._NEWLINE_Bolni\xc5\xa1nico imajo Bre\xc5\xbeice od leta 1872, sedanje poslopje je bilo postavljeno 1889, za\xc4\x8detek lekarni\xc5\xa1tva pa sega v 17. stoletje._NEWLINE_Med drugo svetovno vojno so bile Bre\xc5\xbeice najju\xc5\xbenej\xc5\xa1e mesto celotnega Tretjega rajha. Leta 1941 so iz Bre\xc5\xbeic nasilno izselili nad 500 Slovencev in v njihovih domovih nastanili Ko\xc4\x8devarje. Ves \xc4\x8das vojne je bil v Bre\xc5\xbeicah sede\xc5\xbe Gestapa za Posavje in Obsotelsko. O tem \xc4\x8dasu pri\xc4\x8da ve\xc4\x8d spomenikov in spominskih plo\xc5\xa1\xc4\x8d, v parku ob Bizeljski cesti so leta 1972 odkrili spomenik kme\xc4\x8dkim uporom, NOB in revoluciji, delo kiparja Stojana Bati\xc4\x8da. Po drugi svetovni vojni se je velik del Nemcev izselil iz Bre\xc5\xbeic._NEWLINE_Industrija se je v Bre\xc5\xbeicah razvijala po drugi svetovni vojni. Primer je podjetje Vino Bre\xc5\xbeice, ki je nastalo takoj po drugi svetovni vojni. Danes imajo v gradu grajsko klet, ki je namenjena shranjevanju vina in turisti\xc4\x8dni dejavnosti. Precej delovnih mest je omogo\xc4\x8dala tudi Tovarna pohi\xc5\xa1tva Bre\xc5\xbeice.'